Komisjoni otsus,

9. aprill 2003,

soojusisolatsioonimaterjalide, geotekstiilide, paiksete tulekustutusvahendite ja kipsplokkidega seotud standardite viidete avaldamise kohta kooskõlas nõukogu direktiiviga 89/106/EMÜ

(teatavaks tehtud numbri K(2003) 1161 all)

(EMPs kohaldatav tekst)

(2003/312/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 21. detsembri 1988. aasta direktiivi 89/106/EMÜ ehitustooteid käsitlevate liikmesriikide õigusaktide ühtlustamise kohta, [1] muudetud direktiiviga 93/68/EMÜ [2] ning eriti selle artikli 5 lõiget 1,

võttes arvesse tehnilistest standarditest ja eeskirjadest teatamise korda sätestava Euroopa Parlamendi ja nõukogu 22. juuni 1998. aasta direktiivi 98/34/EÜ [3] (muudetud direktiiviga 98/48/EÜ) [4] artikli 5 alusel loodud alalise komitee arvamust

ning arvestades järgmist:

(1) Direktiivi 89/106/EMÜ artiklis 2 nähakse ette, et liikmesriigid võtavad kõik vajalikud meetmed tagamaks, et ehitustooteid võib turustada ainult juhul, kui ehitised, milles neid kasutatakse, vastavad kõnealuse direktiivi artiklis 3 viidatud põhinõuetele.

(2) Direktiivi 89/106/EMÜ artikli 4 lõike 2 alusel eeldatakse, et ehitustooted on kasutuskõlblikud ja võimaldavad ehitistel, kus neid kasutatakse, vastata kõnealuse direktiivi artiklis 3 viidatud põhinõuetele, kui nad on vastavad nende suhtes kohaldatavatele siseriiklikele standarditele, millega võetakse üle ühtlustatud standardid, mille viited on avaldatud Euroopa Ühenduste Teatajas.

(3) Liikmesriigid peavad avaldama Euroopa Ühenduste Teatajas avaldatud viidete kohaste ühtlustatud standardite ülevõtmiseks vastu võetud siseriiklike standardite viited.

(4) Saksamaa esitas vastavalt direktiivi 89/106/EMÜ artikli 5 lõikele 1 ametliku vastuväite teatavate ühtlustatud standardite kohta, tuues põhjenduseks, et need ei võimalda ehitistel, milles neid tooteid kasutatakse, vastata täielikult direktiivi 89/106/EMÜ põhinõuetele. Kõne all on 23. mail 2001. aastal Euroopa Standardikomitee (CEN) vastu võetud kümme soojusisolatsioonimaterjale käsitlevat ühtlustatud standardit, mille viited avaldati Euroopa Ühenduste Teatajas (OJ) 15. detsembril 2001. aastal; [5] 13. detsembril 2000. aastal CENi vastu võetud üheksa geotekstiili standardit, mille viited avaldati Euroopa Ühenduste Teatajas 26. juunil 2001. aastal; [6] 13. detsembril 2000. aastal, 21. märtsil 2001. aastal ja 11. aprillil 2001. aastal CENi vastu võetud kümme paiksete tulekustutusvahendite standardit, mille viited avaldati Euroopa Ühenduste Teatajas 18. juulil 2001. aastal, [7] 15. detsembril 2001. aastal ja 14. veebruaril 2002. aastal; [8] ning 13. juunil 2001. aastal CENi vastu võetud ühtlustatud standard EN12859: 2001 "Kipsplokid - Mõisted, nõuded ja testimisviisid", mille viide avaldati Euroopa Ühenduste Teatajas 15. detsembril 2001. aastal.

(5) Teave, mis on saadud direktiiviga 89/106/EMÜ loodud komitees ja direktiiviga 98/34/EÜ loodud komitees toimunud nõupidamiste käigus CENi ja riiklike ametiasutustega, ei ole ilmsiks toonud ühtki tõendit Saksamaa väidetud ohu kohta.

(6) Seepärast ei ole leidnud tõestust, et vaidlustatud 30 ühtlustatud standardit ei võimalda ehitistel, milles tooteid kasutatakse, vastata direktiivi 89/106/EMÜ põhinõuetele.

(7) Seega pole vaja viiteid kõnealustele standarditele kustutada,

ON VASTU VÕTNUD KÄESOLEVA OTSUSE:

Artikkel 1

Euroopa Standardikomitee (CEN) poolt 23. mail 2001. aastal vastu võetud kümne soojusisolatsiooni standardi viidet, mis on esitatud lisa tabelis 1 ja avaldatud esimest korda Euroopa Ühenduste Teatajas 15. detsembril 2001. aastal, ei kustutata Euroopa Ühenduste Teatajas avaldatud standardite loetelust.

Artikkel 2

CENi poolt 13. detsembril 2000. aastal vastu võetud üheksa geotekstiili standardi viidet, mis on esitatud lisa tabelis 2 ja avaldatud esimest korda Euroopa Ühenduste Teatajas 26. juunil 2001. aastal, ei kustutata Euroopa Ühenduste Teatajas avaldatud standardite loetelust.

Artikkel 3

CENi poolt 13. detsembril 2000. aastal, 21. märtsil 2001. aastal ja 11. aprillil 2001. aastal vastu võetud kümne paikse tulekustutusvahendi standardi viidet, mis on esitatud lisa tabelis 3 ja avaldatud esimest korda Euroopa Ühenduste Teatajas 18. juulil 2001. aastal, 15. detsembril 2001. aastal ja 14. veebruaril 2002. aastal, ei kustutata Euroopa Ühenduste Teatajas avaldatud standardite loetelust.

Artikkel 4

CENi poolt 13. juunil 2001. aastal vastu võetud standardi EN12859: 2001 "Kipsplokid - Mõisted, nõuded ja testimisviisid" viidet, mis esimest korda avaldati Euroopa Ühenduste Teatajas 15. detsembril 2001. aastal, ei kustutata Euroopa Ühenduste Teatajas avaldatud standardite loetelust.

Artikkel 5

Käesolev otsus on adresseeritud liikmesriikidele.

Brüssel, 9. aprill 2003

Komisjoni nimel

komisjoni liige

David Byrne

[1] EÜT L 40, 11.2.1989, lk 12.

[2] EÜT L 220, 30.8.1993, lk 1.

[3] EÜT L 204, 21.7.1998, lk 37.

[4] EÜT L 217, 5.8.1998, lk 18.

[5] EÜT C 358, 15.12.2001, lk 9.

[6] EÜT C 180, 26.6.2001, lk 8.

[7] EÜT C 202, 18.7.2001, lk 9.

[8] EÜT C 40, 14.2.2002, lk 3.

--------------------------------------------------

LISA

TABEL 1

Artiklis 1 viidatud soojusisolatsioonimaterjalide ühtlustatud standardite pealkirjade ja viidete avaldamine

ESO | Viide | Ühtlustatud standardi pealkiri | Ratifitseerimisaasta | EÜT viide |

CEN | EN 13162:2001 | Hoonetes kasutatavad soojusisolatsioonimaterjalid — Mineraalvillast valmistooted (MW) — Nende tehnilise omadused | 2001 | C358 15.12.2001 |

CEN | EN 13163:2001 | Vahtpolüstüreenist (EPS) valmistooted — Nende tehnilised omadused | 2001 | C358 15.12.2001 |

CEN | EN 13164:2001 | Ekstrudeeritud vahtpolüstüreenist (XPS) valmistooted — Nende tehnilised omadused | 2001 | C358 15.12.2001 |

CEN | EN 13165:2001 | Jäigast vahtpolüuretaanist (PUR) valmistooted — Nende tehnilised omadused | 2001 | C358 15.12.2001 |

CEN | EN 13166:2001 | Fenovahust (PF) valmistooted — Nende tehnilised omadused | 2001 | C358 15.12.2001 |

CEN | EN 13167:2001 | Vahtklaasist (CG) valmistooted — Nende tehnilised omadused | 2001 | C358 15.12.2001 |

CEN | EN 13168:2001 | Puitvillast (WW) valmistooted — Nende tehnilised omadused | 2001 | C358 15.12.2001 |

CEN | EN 13169:2001 | Paisutatud perliidist (EPB) valmistooted — Nende tehnilised omadused | 2001 | C358 15.12.2001 |

CEN | EN 13170:2001 | Paisutatud korgist (ICB) valmistooted — Nende tehnilised omadused | 2001 | C358 15.12.2001 |

CEN | EN 13171:2001 | Puidukiust valmistooted — Nende tehnilised omadused | 2001 | C358 15.12.2001 |

TABEL 2

Artiklis 2 viidatud geotekstiilitoodete ühtlustatud standardite pealkirjade ja viidete avaldamine

ESO | Viide | Ühtlustatud standardi pealkiri | Ratifitseerimisaasta | EÜT viide |

CEN | EN 13249:2000 | Geotekstiilid ja samalaadsed tooted — Teede ja muude liigeldavate alade ehitamisel kasutamiseks nõutavad omadused | 2000 | C180 26.6.2001 |

CEN | EN 13251:2000 | Geotekstiilid ja samalaadsed tooted — Mullatöödel, vundamendis ja tugistruktuurides kasutamiseks nõutavad omadused | 2000 | C180 26.6.2001 |

CEN | EN 13252:2000 | Geotekstiilid ja samalaadsed tooted — Äravoolusüsteemides kasutamiseks nõutavad omadused | 2000 | C180 26.6.2001 |

CEN | EN 13253:2000 | Geotekstiilid ja samalaadsed tooted — Erosioonitõrjesüsteemides kasutamiseks nõutavad omadused | 2000 | C180 26.6.2001 |

CEN | EN 13254:2000 | Geotekstiilid ja samalaadsed tooted — Veehoidlate ja tammide ehitamisel kasutamiseks nõutavad omadused | 2000 | C180 26.6.2001 |

CEN | EN 13255:2000 | Geotekstiilid ja samalaadsed tooted — Kanalite ehitamisel kasutamiseks nõutavad omadused | 2000 | C 180 26.6.2001 |

CEN | EN 13256:2000 | Geotekstiilid ja samalaadsed tooted — Tunnelite ja allmaarajatiste ehitamisel kasutamiseks nõutavad omadused | 2000 | C180 26.6.2001 |

CEN | EN 13257:2000 | Geotekstiilid ja samalaadsed tooted — Tahkete jäätmete kõrvaldamissüsteemides kasutamiseks nõutavad omadused | 2000 | C180 26.6.2001 |

CEN | EN 13265:2000 | Geotekstiilid ja samalaadsed tooted — Vedeljäätmete kogumissüsteemides kasutamiseks nõutavad omadused | 2000 | C180 26.6.2001 |

TABEL 3

Artiklis 3 viidatud paiksete tulekustutusvahendite ühtlustatud standardite pealkirjade ja viidete avaldamine

ESO | Viide | Ühtlustatud standardi pealkiri | Ratifitseerimisaasta | EÜT viide |

CEN | EN 671-1:2001 | Paiksed tulekustutussüsteemid — Vooliksüsteemid — Osa 1: Pooljäiga voolikuga voolikupoolid | 2001 | C202 18.7.2001 |

CEN | EN 671-2:2001 | Paiksed tulekustutussüsteemid — Voolikusüsteemid — Osa 2: Lamevoolikuga vooliksüsteemid | 2001 | C202 18.7.2001 |

CEN | EN 12094-5: 2000 | Paiksed tulekustutussüsteemid — Gaasiga toimivate kustutussüsteemide osad: CO2 süsteemide kõrg- ja madalsurve ümberlülitusventiilide ja nende ajamite nõuded ja testimisviisid | 2000 | C202 18.7.2001 |

CEN | EN 12094-6: 2000 | Paiksed tulekustutussüsteemid — Gaasiga toimivate kustutussüsteemide osad: CO2 süsteemide mitteelektriliste seiskamisseadmete nõuded ja testimisviisid | 2000 | C202 18.7.2001 |

CEN | EN 12094-7: 2000 | Paiksed tulekustutussüsteemid — Gaasiga toimivate kustutussüsteemide osad: CO2 süsteemide pihustite nõuded ja testimisviisid | 2000 | C202 18.7.2001 |

CEN | EN 12416-1: 2001 | Paiksed tulekustutussüsteemid — Pulbersüsteemid — Osa 1: Süsteemi ja selle osade tehnilised andmed ja testimisviisid | 2001 | C40 14.2.2002 |

CEN | EN 12094-13: 2001 | Paiksed tulekustutussüsteemid — Gaasiga toimivate kustutussüsteemide osad - Punkt 13: Ühesuunaliste ventiilide ja tagasilöögiklappide nõuded ja testimisviisid | 2001 | C202 18.7.2001 |

CEN | EN 12259-2: 1999/A1:2001 | Paiksed tulekustutussüsteemid – Sprinkler—/veepihustussüsteemid - Märgkustutusventiilid | 2001 | C358 15.12.2001 |

CEN | EN 12259-3: 2000/A1:2001 | Paiksed tulekustutussüsteemid — Sprinkler—/veepihustussüsteemid - Kuivkustutusventiilid | 2001 | C358 15.12.2001 |

CEN | EN 12259-4: 2000/prA1 | Paiksed tulekustutussüsteemid — Sprinkler—/veepihustussüsteemid - Veemootori häiresüsteemid | 2001 | C358 15.12.2001 |

CEN | EN 12859:2001 | Kipsplokid — Mõisted, nõuded ja testimisviisid | 2001 | C358 15.12.2001 |

--------------------------------------------------